Džokangas

Džokangas (, ) – Gelugpos krypties tibetiečių vienuolynas ir šventykla, esantis Tibeto sostinėje Lasoje, Barkoro aikštėje, 1 km į rytus nuo Potalos rūmų. Laikomas svarbiausia Tibeto šventove.Mayhew, Bradley; Kelly, Robert; Bellezza, John Vincent (2008). Tibet. Lonely Planet.

Laikoma, kad šventyklą VII a. vid. pastatė valdovas Songcen Gampo tam, kad tai būtų vieta Budos Akšobhjos skulptūrai (vadinamai Džovo Mikjo Dordžė), atgabentai iš Bodhgajos. Ši skulptūra atkeliavo kaip dovana iš Nepalo, kai Songcen Gampo vedė Nepalo karaliaus dukterį Bhrikutę.Powers, John (2007). Introduction to Tibetan Buddhism. Snow Lion Publications. Seniau šventykla vadinta Rasa Trulnagu („alchemijos namais“), vėliau prigijo Džokango („Džovo namų“) pavadinimas.Dalton, Robert H. (2004). Sacred Places of the World: A Religious Journey Across the Globe. Abhishek.  Šventyklą pastatė nepaliečių meistrai. Valdant karaliui Tresong Decenui, kuris išpažino boną, šventenybės iš Džokango vienuolyno išgabentos ir paslėptos Ngaryje, o šventykla, pasakojama, buvo paversta arklidėmis.Barnett, Robert (2010). Lhasa: Streets with Memories. Columbia University Press. Vėliau Džokango vienuolynas atsikūrė, buvo ne kartą plėstas ir restauruotas (dabartinį pavidalą įgavo po 1610 m. vykdytos restauracijos V-ojo Dalai lamos nurodymu).Davidson, Linda Kay; Gitlitz, David Martin (2002). Pilgrimage: From the Ganges to Graceland: an Encyclopedia. ABC-CLIO.

1966 m., per kinų kultūrinę revoliuciją vienuolyną užpuolė chunveibinai.„Tibet and the Cultural Revolution“ . Séagh Kehoe. Dešimtmetį vienuolynas stovėjo apleistas (dalyje jo veikė viešbutis, buvo kiaulidė ir skerdykla, kareivinės).Dorje, G.; Tibet Charitable Trust (Great Britain) (2010). Jokhang: Tibet’s Most Sacred Buddhist Temple. Edition Hansjorg Mayer. p. 34.Buckley, Michael (2012). Tibet. Bradt Travel Guides. 1979–1980 m. pastatas rekonstruotas ir vėl įšventintas.

Džokango kieme stovi akmeninė stela su 821–823 m. taikos sutartimi tarp Tibeto ir Tangų dinastijos. Kita stela pastatyta 1794 m. – tai kiniškas įrašas apie raupų prevenciją, tibetiečių laikytas turinčių gydančių galių.An, Caidan (2003). Tibet China: Travel Guide. 五洲传播出版社.

2000 m. Džokango šventykla pridėta prie jau anksčiau (1994 m.) į UNESCO pasaulio paveldo sąrašą įtrauktų Potalos rūmų.

 Šaltiniai 

Kategorija:Budizmo šventovės
Kategorija:Tibetas